## Odluka Ustavnog suda Republike Hrvatske broj:U-IIIA-1291/2005 od 29. lipnja 2006.

### NN 81/2006 (19.7.2006.), Odluka Ustavnog suda Republike Hrvatske broj:U-IIIA-1291/2005 od 29. lipnja 2006.

# USTAVNI SUD REPUBLIKE HRVATSKE

1960

Ustavni sud Republike Hrvatske, u Prvom vijeću
za odlučivanje o ustavnim tužbama, u sastavu sudac Željko Potočnjak,
predsjednik Vijeća, te suci Ivan Matija, Agata Račan, Smiljko
Sokol, Nevenka Šernhorst i
Milan Vuković, odlučujući o ustavnoj tužbi koju je
podnio I. V. iz D., kojeg zastupaju odvjetnici iz Zajedničkog odvjetničkog
ureda B. Š., Z. Š. i T. Š. iz Z., na sjednici održanoj 29. lipnja 2006. godine,
jednoglasno je donio

## ODLUKU

I. Ustavna tužba se usvaja.

II. Općinski sud u Zagrebu dužan je donijeti
odluku u predmetu koji se vodi pred tim sudom pod brojem: Pr-2272/95 u
najkraćem mogućem roku, ali ne duljem od šest (6) mjeseci, računajući od prvog
idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog
zakona o Ustavnom sudu Republike Hrvatske (»Narodne novine« broj 99/99., 29/02.
i 49/02. – pročišćeni tekst), podnositelju ustavne tužbe, I. V. iz D., K.,
određuje se primjerena naknada zbog povrede ustavnog prava iz članka 29. stavka
1. Ustava Republike Hrvatske (»Narodne novine«, broj 41/01. – pročišćeni tekst)
u iznosu od 10.500,00 kn.

IV. Naknada iz točke III. izreke ove odluke bit
će isplaćena iz državnog proračuna u roku od tri mjeseca od dana podnošenja
zahtjeva podnositelja Ministarstvu financija Republike Hrvatske za njezinu
isplatu.

V. Ova odluka objavit će se u »Narodnim
novinama«.

Obrazloženje

1. Podnositelj ustavne tužbe, na temelju članka
63. Ustavnog zakona o Ustavnom sudu Republike Hrvatske (»Narodne novine«, broj 99/99.,
29/02. i 49/02. – pročišćeni tekst, u daljnjem tekstu: Ustavni zakon), podnio
je 18. ožujka 2005. ustavnu tužbu smatrajući da mu je nerazumno dugim trajanjem
parničnog postupka pred redovnim sudovima povrijeđeno ustavno pravo zajamčeno
člankom 29. stavkom 1. Ustava Republike Hrvatske.

ČINJENICE VAŽNE ZA
USTAVNOSUDSKI POSTUPAK

2. Parnični postupak pokrenut je 26. listopada
1995. pred Općinskim sudom u Zagrebu tužbom podnositelja protiv društva »A.« iz
Z. radi isplate.

U razdoblju do 5. studenoga 1997. sud je
zaprimio pismeni odgovor na tužbu te je održao jedno (1) ročište (27. listopada
1997.) na kojemu je sud odredio provođenje dokaza saslušanjem podnositelja,
odgovorne osobe tuženika i svjedoka.

U razdoblju nakon 5. studenoga 1997. poduzete su
sljedeće radnje:

– ročište zakazano za 4. veljače 1998. odgođeno
je zbog neuredne dostave podnositelju;

– podneskom od 7. listopada 1998. podnositelj je
predložio zakazivanje ročišta za glavnu raspravu;

– na ročištu održanom 14. lipnja 1999. sud je
saslušao podnositelja i zakonskog zastupnika tuženika te je odredio provođenje
dokaza saslušanjem predloženog svjedoka;

– ročište zakazano za 8. studenoga 1999.
odgođeno je zbog bolesti uredujućeg suca;

– na ročištu održanom 16. ožujka 2000. saslušan
je svjedok;

– na ročištu održanom 3. travnja 2000. određen
je dokaz daljnjim saslušanjem svjedoka;

– na ročištu održanom 19. rujna 2000. saslušan
je predloženi svjedok;

– na ročištu održanom 24. siječnja 2001. sud je
dodijelio rok tuženiku radi dostave originala već u spisu priloženog dokumenta
(priznanice);

– na ročištu održanom 11. veljače 2002. glavna
rasprava je odgođena, a podnositelju je dan rok da uredi tužbeni zahtjev;

– iduće ročište za glavnu raspravu održano je 3.
listopada 2005.;

– rješenjem od 4. listopada 2005. sud je odredio
provođenje dokaza financijskim vještačenjem te je nalaz i mišljenje imenovanog
vještaka sudu dostavljeno 18. siječnja 2006.;

– nalaz i mišljenje vještaka sud je dostavio
strankama radi očitovanja;

– iduće ročište za glavnu raspravu zakazano je
za 20. rujna 2006. godine.

PRAVO VAŽNO ZA
USTAVNOSUDSKI POSTUPAK

3. Za ovaj ustavnosudski postupak mjerodavne su
odredbe članka 29. stavka 1. Ustava Republike Hrvatske i članka 63. Ustavnog
zakona.

Ustavna tužba je osnovana.

4. Svoju odluku Ustavni sud obrazlaže sljedećim
utvrđenjima:

4.1. DULJINA SUDSKOG
POSTUPKA

Parnični postupak pokrenut je 26. listopada
1995. pred Općinskim sudom u Zagrebu.

Međutim, duljina postupka uzima se u razmatranje
od 5. studenoga 1997. godine, kad je stupio na snagu Zakon o potvrđivanju
Konvencije za zaštitu ljudskih prava i temeljnih sloboda i Protokol broj: 1, 4,
6, 7 i 11, 12 i 13 uz Konvenciju za zaštitu ljudskih prava i temeljnih sloboda
(»Narodne novine – Međunarodni ugovori« broj 18/97., 6/99. – pročišćeni tekst i
8/99. – ispravak i 14/02., u daljnjem tekstu: Zakon o potvrđivanju Konvencije),
koja Konvencija u članku 6. stavku 1. jamči, između ostalog, i pravo na suđenje
u razumnom roku.

Ustavna tužba podnijeta je 18. ožujka 2005., a
do tog dana postupak nije pravomoćno okončan pa Ustavni sud utvrđuje da je do
dana podnošenja ustavne tužbe postupak trajao ukupno devet (9) godina, četiri
(4) mjeseca i devetnaest (19) dana, a nakon stupanja na snagu Zakona o
potvrđivanju Konvencije pa do dana podnošenja ustavne tužbe postupak je trajao
sedam (7) godina, četiri (4) mjeseca i dvanaest (12) dana.

4.2. POSTUPANJE
NADLEŽNOG SUDA

Parnični postupak vodi se pred Općinskim sudom u
Zagrebu, koji je od radnji relevantnih za odlučivanje o pravima i obvezama podnositelja
u pravno relevantnom razdoblju održao više ročišta te je odredio i proveo dokaz
saslušanjem podnositelja, odgovorne osobe tuženika i dva svjedoka.

U daljnjem tijeku postupka sud je održao jedno
(1) ročište za glavnu raspravu i odredio provođenje dokaza financijskim
vještačenjem.

4.3. PONAŠANJE
PODNOSITELJA USTAVNE TUŽBE(TUŽITELJA U PARNIČNOM POSTUPKU)

Ustavni sud utvrđuje da podnositelj, kao
tužitelj u parničnom postupku, nije doprinio duljini postupka.

4.4. SLOŽENOST SUDSKOG
PREDMETA

Ustavni sud utvrđuje da se u konkretnom slučaju
ne radi o složenoj pravnoj stvari.

5. Ustavni sud utvrđuje da se postupak u ovom
predmetu vodi u ukupnom trajanju preko devet (9) godina, što s obzirom da nije
riječ o složenoj pravnoj stvari ne udovoljava suđenju u razumnom roku.

Imajući u vidu ukupnu duljinu postupka,
neučinkovitost i neaktivnost suda prvog stupnja (u razdoblju od 24. siječnja
2001. do 11. veljače 2002. te u razdoblju od 11. veljače 2002. do 3. listopada
2005.), Ustavni sud je utvrdio da je dugim trajanjem parničnog postupka, u
kojemu nije donesena pravomoćna odluka suda, podnositelju povrijeđeno ustavno
pravo da zakonom ustanovljeni neovisni i nepristrani sud u razumnom roku odluči
o njegovim pravima ili obvezama, koje je zajamčeno člankom 29. stavkom 1.
Ustava Republike Hrvatske.

6. Imajući u vidu sve navedene činjenice i
okolnosti, u smislu odredbe članka 63. stavka 2. Ustavnog zakona, donesena je
odluka kao pod točkama I. i II. izreke ove odluke.

7. Sukladno odredbi članka 63. stavka 3. Ustavnog
zakona, odlučeno je kao u točkama III. i IV. izreke ove odluke.

Visinu naknade, zbog povrede ustavnog prava na
donošenje sudske odluke u razumnom roku, Ustavni sud određuje uzimajući u obzir
okolnosti svakog pojedinog predmeta, uz istodobno uvažavanje ukupnih
gospodarskih i socijalnih prilika u Republici Hrvatskoj.

8. Odluka o objavi (točka V. izreke) temelji se
na odredbi članka 29. Ustavnog zakona.

9. Predsjednik Općinskog suda u Zagrebu dužan je
dostaviti Ustavnom sudu pisanu obavijest o datumima donošenja i otpreme odluke
u roku od osam (8) dana od dana njene otpreme, a najkasnije osam (8) dana od
isteka roka određenog u točki II. izreke ove odluke. Ovaj nalog temelji se na
članku 31. stavcima 4. i 5. Ustavnog zakona.

Broj: U-IIIA-1291/2005

Zagreb, 29. lipnja 2006.

USTAVNI SUD REPUBLIKE HRVATSKE

Predsjednik Vijeća

**dr****. sc. Željko Potočnjak v. r.**

Odluka, NN 81/2006-1960